בס"ד, אייר תשפ"ד

**בבא מציעא דף פ"ז, פתיחה להלכות אכילת פועל**

**א. המקור בתורה**

1. **דברים כ"ג, כ"ה-כ"ו:** "כִּי תָבֹא בְּכֶרֶם רֵעֶךָ וְאָכַלְתָּ עֲנָבִים כְּנַפְשְׁךָ שָׂבְעֶךָ וְאֶל כֶּלְיְךָ לֹא תִתֵּן: כִּי תָבֹא בְּקָמַת רֵעֶךָ וְקָטַפְתָּ מְלִילֹת בְּיָדֶךָ וְחֶרְמֵשׁ לֹא תָנִיף עַל קָמַת רֵעֶךָ:".
2. **בבא מציעא, דף צ"ב:** "דאמר רב: מצאתי מגילת סתרים בי רבי חייא, וכתוב בה: איסי בן יהודה אומר כי תבא בכרם רעך - בביאת כל אדם הכתוב מדבר. ואמר רב: לא שבק איסי חיי לכל בריה".
3. **רמב"ם שכירות, י"ב א':** "וכתוב כי תבא בקמת רעך מפי השמועה למדו שאין הכתוב מדבר אלא בשכיר, וכי אילו לא שכרו מי התיר לו שיבא בכרם רעהו בקמה שלו שלא מדעתו אלא כך הוא אומר כי תבא לרשות בעלים לעבודה תאכל".

**ב. מניין המצוות וטעמא דקרא**

1. **ספר החינוך, תקע"ו-תקע"ז:** "מצוה עלינו להניח השכיר לאכול בזמן שכירותו ... משרשי המצוה ללמד את בני ישראל להיות להם נפש יפה ורצון טוב, ומתוך כך תחול ברכת ה' עליהם. ובאמת שהדקדוק עם הפועל שלא יאכל באשר הוא עמל בעודו הוא עמל בדבר, וכל שכן כשהן עושין בגדולי הקרקע שהאדם שמח בו בברכת השם אשר נתן לו, שיש הוראה בזה על הנבלה ועל המזג רע מאד ...

מצוה תקעז – שנמנע השכיר מלקחת ממה שיעבוד בו יותר על אכילתו ... ואם תשאל ולמה היה צריך לאו על זה, והלא בכלל גזל הוא. התשובה, לפי שידמה הפועל שלא יהיה לו חטא בלקחו מגידולי הקרקע בעת הקציר או הבציר, שדרך בני אדם שלא להקפיד בדבר כל כך כמו שהם מקפידים במה שיש להם תוך הבית, על כן היה מחסדיו ברוך הוא להרבות עליו האזהרות במה שהכשלון מצוי".

1. **רבינו בחיי, דברים שם:** "והתורה לא התירה אלא כנגד הנפש המתאוה, כי כיון שהוא מתעסק וטורח בפירותיו אם לא היה לו אפשר לאכול בהיתר יאכל באסור, ולכך התיר "כנפשך שבעך" כענין שכתוב: (משלי יג, כה) "צדיק אוכל לשובע נפשו".
2. **רש"ר הירש דברים שם:** "הפרק מסיים בשני פסוקים הדומים מבחינה מסויימת לאיסור ריבית שלפניהם; אף הם נובעים מן העובדה שה' ייסד את חברתנו הלאומית ובאותה שעה שמר לעצמו זכות שליטה בלתי מוגבלת על כל רכושנו, והוא הניח את הזכות הזאת ביסוד חיי העם המושתתים על החובה לעשות חסד ומשפט. כאן הוא מחייב את בעל השדה להרשות לפועל לאכול מפרי השדה שהוא עוסק בקצירתו ובלקיטתו, והוא מחייב את הפועל להישאר במסגרת הגבולות המדוייקים של רשות זו ולהישמר מכל ניצול לרעה".
3. **ביאור על ספר המצוות לרס"ג, לא תעשה רס"ז:** "להרמב"ם וסייעתו ז"ל דס"ל דאיכא בזה מצות עשה על הבעלים כמו במתנות עניים. אבל רבינו הגאון ז"ל וכן הבה"ג והנמשכים אחריו לא מנו עשה זו כלל. וע"כ היינו משום דס"ל דליכא בזה שום מצות עשה על הבעלים. אלא רשות גמור הוא לפועלים לאכול ואין הבעלים יכולים לעכב בידם. וכן מתבאר מדברי הטור (חו"מ ריש סי' של"ז) ומשאר ראשונים. והרשב"ץ ז"ל (בזה"ר עשין סי' ע"ב) השיג כבר בזה על הרמב"ם ז"ל. וכתב וז"ל ודבר קשה הוא. שאין הכתוב מדבר אלא בפועל שהוא מותר ואין בזה משום גזל".

**ג. אופי הזכות – שכר וגמילות חסדים**

1. **בבא מציעא, דף צ"ב:** "איבעיא להו: פועל, משלו הוא אוכל או משל שמים הוא אוכל? - למאי נפקא מינה? - דאמר: תנו לאשתי ובני".
2. **רש"י שם:** "משלו הוא אוכל - תוספת שכר הוא שהוסיפה לו תורה. או משל שמים - במתנת גמילות חסדים, כשאר מתנות עניים".
3. **רמב"ם שכירות, י"ב י"ג:** "פועל שאמר תנו לאשתי ובני מה שאני אוכל או שאמר הריני נותן מעט מזה שנטלתי לאכול לאשתי ובני אין שומעין לו, שלא זכתה תורה אלא לפועל עצמו".
4. **בבא מציעא, דף פ"ז:** "כי תבא, נאמר כאן ביאה ונאמר להלן לא תבוא עליו השמש, מה להלן בפועל הכתוב מדבר - אף כאן בפועל הכתוב מדבר".
5. **שם:** "מה לכרם - שכן חייב בעוללות! - גמרינן מקמה".
6. **חידושי ר' חיים הלוי, מעילה ח' א' (על רקע הסוגיה בדף פז: בעניין עובד בשל הקדש, ובתוס' שם):** "דפועל עיקר חיובו מקרי דבר שבממון וזכות, ואף על גב דמשל שמים הוא אוכל, היינו דאין לו התחייבות על הבעה"ב, וכדקאמר הגמ' הנ"מ לענין ליתן לאשתו ובניו, אבל הא מיהא דיש לו רשות לאכול, וזה הוי דין זכות ממון".

**ד. האיסור להתבטל**

1. **בבא מציעא, דף פ"ז:** "בשעת חרמש - אכול, שלא בשעת חרמש - לא תיכול!".
2. **ספר המצוות לרמב"ם, לא תעשה רס"ז-רס"ח (בנוסף על מצות עשה ר"א):** "שהזהיר השכיר מאכול בשעת עבודתו מן הדבר שיעבוד בו כשיעבוד במחובר לקרקע, והוא אמרו יתעלה (תצא כג כו) וחרמש לא תניף על קמת רעך ... שהזהיר השכיר שלא לקחת מן האוכל שיעבוד בו יותר מאכילתו".
3. **חידושי הרמב"ן בבא מציעא, שם:** "כדאמרן בגמ' בשעת חרמש אכול שלא בשעת חרמש לא תאכל והיינו רישא דבריתא דקתני יכול לעולם ... כלומר באותה שעה אתה אוכל ולא בשעה שאין אתה נותן כדאמרן בגמרין לאפוקי שאינו גמר מלאכה דהיינו עודר ומקשקש או מנכש בעשבים. והוצרכתי לפרש כל זה מפני שראיתי לה"ר משה הספרדי ז"ל שאמר העושה במחובר אינו אוכל אלא כשיגמור עבודתו והמבטל ממלאכתו ואוכל בשעת מלאכה הרי זה עובר בל"ת שנאמר וחרמש לא תניף מפי השמועה למדו שכל זמן שהוא עוסק בקצירה לא יניף חרמש לאכילתו, וכמדומה לי שטעה בפי' ברייתא זו שבספרי, אלא קרא למאי דכתבינן אתא".
4. **רמב"ם שכירות, י"ב ג':** "המבטל ממלאכתו ואכל או שאכל שלא בשעת גמר מלאכה הרי זה עובר בל"ת שנאמר וחרמש לא תניף וגו', מפי השמועה למדו שכל זמן שהוא עוסק בקצירה לא יניף חרמש לאכילתו וכן כל כיוצא בזה, וכן פועל שהוליך בידו ממה שעשה או שלקח יתר על אכילתו ונותן לאחרים עובר בלא תעשה שנאמר ואל כליך לא תתן, ואין לוקין על שני לאוין אלו שאם אכל או הוליך חייב לשלם.

/השגת הראב"ד/ המבטל ממלאכתו וכו' מפי השמועה למדו שכל זמן עד וכן כל כיוצא בזה. א"א דברים הללו אין להם שורש ובספרי דרשו וקטפת מלילות בידך שלא יהא קוצר במגל ואוכל וחרמש לא תניף בשעה שאתה מניף חרמש על קמת בעה"ב ולא מפני ביטול מלאכה אלא שלא יעשה אכילתו קבע כעין מלאכתו עכ"ל".

1. **רמב"ם שכירות, י"ג ז':** "כדרך שמוזהר בעל הבית שלא יגזול שכר עני ולא יעכבנו, כך העני מוזהר שלא יגזול מלאכת בעל הבית, ויבטל מעט בכאן ומעט בכאן ומוציא כל היום במרמה. אלא חייב לדקדק על עצמו בזמן, שהרי הקפידו על ברכה רביעית של ברכת המזון שלא יברך אותה. וכן חייב לעבוד בכל כחו, שהרי יעקב הצדיק אמר "כי בכל כחי עבדתי את אביכן", לפיכך נטל שכר זאת אף בעולם הזה שנאמר ויפרץ האיש מאד מאד".

**ה. סיום**

1. **בן פורת יוסף, בראשית פרשת וירא:** "כי תבוא בכרם רעך, כי העולם הזה נקרא כרם כמ"ש (ישעיה ה, א) כרם הי' לידידי וגו', רעך זה הקדוש ברוך הוא, וכמו שיש בכרם ענבים שחורות - מדת הדין, וענבים לבנות - רחמים, כך יש מצות לא תעשה דין, ומצות עשה רחמים, וז"ש ואכלת ענבים כנפשך שבעך, על דרך צדיק אוכל לשובע נפשו. ואל כליך לא תתן, הוא הגוף, שלא יעשה המצות לשום פני' שבעולם, שלא ילבישם חומריות וישארו בזה העולם ולא ילכו עמך לא הן ולא שכרם, כי אין גשמיות למעלה כמ"ש (בראשית ח, ב) ויכלא הגשם מן השמים וכו' ".